August Piispanen

August Emil Leonard Piispanen (14. kesäkuuta 1844 Lappeenranta – 24. tammikuuta 1906 Kuopio) oli suomalainen apteekkari, kunnallisneuvos ja toinen alkoholijuomia valmistavan kuopiolaisen Lignell & Piispanen yrityksen perustajista.Pohjois-Savo n:o 11 26.01.1906, Kansalliskirjasto digitoidut aineistot

Piispanen kävi Haminan alkeiskoulun ja meni sitten 1859 apteekkioppilaaksi haminalaiseen apteekkiin. Hän suoritti farmaseuttitutkinnon 1863 ja oli sitten työssä apteekeissa Lappeenrannassa ja Helsingissä. Suoritettuaan proviisoritutkinnon 1869 Piispanen oli kuopiolaisen Åkermanin apteekin palveluksessa kunnes osti 1872 oman apteekin Kuopiosta yhdessä apteekkari Hugo Lignellin kanssa.

Piispanen perusti Lignellin kanssa vuonna 1875 Kuopioon Vuori- ja Kauppakadun kulmaan siirtomaatavaraliikkeen toiminimellä Lignell & Piispanen. Vuonna 1882 toiminimi aloitti alkoholijuomien valmistuksen ja tuonnin ja siitä kehittyikin pian sen päätoimiala. Toiminimi aloitti näihin aikoihin myös mesimarjaliköörin valmistuksen ja viennin. Lignell keskittyi tähän puoleen ja vuonna 1886 hän jätti apteekkipuolen Piispasen hoitoon.Pohjois-Savon muisti : Lignell & Piispanen  Lignell ja Piispanen omistivat Kuopiossa myös Lahdentaan olutpanimon.Kauppias Minna Canth ja Kuopion neuvokset 

Piispanen oli Kuopion rahatoimikamarin jäsenenä ja vuosina 1887–1903 Kuopion kaupunginvaltuuston jäsenenä. Hän kuului jäsenenä Savonrata-komiteaan ja oli mukana perustamassa kylpylaitosta Kuopioon. Hän sai kunnallisneuvoksen arvon 1893.

August Piispanen oli naimisissa Emilia Katarina Slottsbergin (s. 1853) kanssa. Heidän tyttärensä oli synnytys- ja tuberkuloosilääkäri Eva Piispanen (1877–1950) ja poikansa apteekkarina Kuopiossa isänsä jälkeen toiminut Ewald Piispanen (1875–1940) joka oli myös majuri ja tunnettu aktivisti.

 Lähteet 

 Aiheesta muualla 
 Apteekkari Piispasen perhe, Victor Barsokevitschin valokuva, Kuopion kulttuurihistoriallinen museo 

Luokka:Suomalaiset apteekkarit
Luokka:Kuopion kaupunginvaltuutetut
Luokka:Vuonna 1844 syntyneet
Luokka:Vuonna 1906 kuolleet